Document ID: 32014D0377

DEĊIŻJONI TAL-KUNSILL Nru 377/2014/UE
tat-12 ta' Ġunju 2014
dwar it-taxxa AIEM applikabbli fil-Gżejjer Kanarji
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 349 tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-opinjoni tal-Parlament Ewropew,
Filwaqt li jaġixxi skont proċedura leġislattiva speċjali,
Billi:
(1)
Skont l-Artikolu 349 tat-Trattat dwar il-Funzjonament tal-Unjoni Ewropea (TFUE), il-Kunsill, filwaqt li jqis is-sitwazzjoni strutturali soċjali u ekonomika tar-reġjuni ultraperiferiċi, li hija aggravata, min-naħa tagħhom, mid-distanza, l-insularità, id-daqs żgħir, it-topografija u l-klima diffiċli, u d-dipendenza ekonomika fuq ftit prodotti, jadotta miżuri speċifiċi mmirati, b'mod partikolari, li jistabbilixxu l-kondizzjoni tal-applikazzjoni tat-Trattati għal dawk ir-reġjuni, inklużi l-politiki komuni.
(2)
Għaldaqstant għandhom jiġu adottati miżuri speċifiċi sabiex jistabbilixxu l-kondizzjonijiet għall-applikazzjoni tat-TFUE għal dawk ir-reġjuni. Dawn il-miżuri għandhom iqisu l-karatteristiċi u r-restrizzjonijiet speċjali ta' dawn ir-reġjuni, mingħajr ma jimminaw l-integrità u l-koerenza tal-ordni ġuridiku tal-Unjoni, inklużi s-suq intern u l-politiki komuni.
(3)
L-iżvantaġġ l-aktar sinifikattiv identifikat fil-Gżejjer Kanarji huwa d-dipendenza kbira tal-ekonomija tagħhom fuq is-settur tas-servizzi, b'mod partikolari t-turiżmu, flimkien mas-sehem żgħir tal-industrija fil-PDG tal-Gżejjer Kanarji.
(4)
Fit-tieni post bħala żvantaġġ hemm l-iżolament inerenti f'arċipelagu li jfixkel il-moviment ħieles ta' persuni, oġġetti u servizzi. Id-dipendenza fuq ċerti modi ta' trasport, it-trasport bl-ajru u t-trasport marittimu tiżdied peress li dawn huma mezzi ta' trasport li għadhom ma ġewx liberalizzati kompletament. Addizzjonalment, il-kostijiet tal-produzzjoni huma akbar minħabba li dawn il-modi ta' trasport huma inqas effiċjenti u huma aktar għalja milli bit-triq jew bil-ferroviji.
(5)
Bħala konsegwenza ulterjuri ta' dan l-iżolament, tirriżulta żieda fil-kostijiet ta' produzzjoni minn dipendenza f'termini ta' materja prima u enerġija, mill-obbligu li jinżammu ħażniet u mid-diffikultajiet li jaffettwaw il-forniment ta' tagħmir ta' produzzjoni.
(6)
Id-daqs żgħir tas-suq u l-livell baxx ta' attività ta' esportazzjoni, il-frammentazzjoni ġeografika tal-arċipelagu, u l-obbligu li jinżammu linji ta' produzzjoni diversifikati iżda żgħar sabiex jissodisfaw ir-rekwiżiti ta' suq żgħir, jillimita l-opportunitajiet għal ekonomiji ta' skala.
(7)
F'ħafna każijiet huwa aktar diffiċli jew aktar għali biex tikseb servizzi speċjalizzati u ta' manutenzjoni, u taħriġ għal maniġers u tekniċi, jew li tissottokuntratta jew tippromwovi l-espansjoni ta' negozju lil hinn mis-suq tal-gżejjer Kanarji. Il-firxa dejqa ta' metodi ta' distribuzzjoni tirriżulta wkoll fiż-żamma ta' eċċess ta' stokk.
(8)
Fir-rigward l-ambjent, ir-rimi ta' skart industrijali u t-trattament ta' skart tossiku jagħti lok għal kostijiet ambjentali ogħla. Dawk il-kostijiet huma ogħla minħabba li ma hemmx impjanti tar-riċiklaġġ, ħlief għal ċerti prodotti, u l-iskart irid ikun ittrasportat lejn il-kontinent u l-iskart tossiku għandu jiġi ttrattat barra l-Gżejjer Kanarji.
(9)
Fuq il-bażi ta' dak li huwa espost hawn fuq u tan-notifika mill-awtoritajiet Spanjoli lill-Kummissjoni tal-4 ta' Marzu 2013, jinħtieġ li tiġġedded l-awtorizzazzjoni fir-rigward tal-applikazzjoni ta' taxxa għal lista ta' prodotti lokali li għalihom eżenzjonijiet għal prodotti lokali tkun permessa.
(10)
Id-Deċiżjoni tal-Kunsill 2002/546/KE (1), adottata abbażi tal-Artikolu 299 tat-Trattat tal-KE, fil-bidu awtorizzat lil Spanja biex, sal-31 ta' Diċembru 2011, tapplika eżenzjonijiet mit-taxxa magħrufa bħala “Arbitrio sobre Importaciones y Entregas de Mercancías en las Islas Canarias” (“AIEM”) jew tnaqqasha għal ċerti oġġetti li huma prodotti lokalment fil-Gżejjer Kanarji. L-Anness għal dik id-Deċiżjoni fih il-lista ta' prodotti li għalihom jistgħu jiġu applikati eżenzjonijiet jew tnaqqis fit-taxxa. Skont il-prodotti, id-differenza fl-impożizzjoni bejn il-prodotti lokali u l-prodotti l-oħra ma tistax taqbeż il-5, il-15 jew il-25 punti ta' perċentwali.
(11)
Id-Deċiżjoni tal-Kunsill Nru 895/2011/UE (2) emendat id-Deċiżjoni 2002/546/KE billi estendiet il-perjodu tal-applikazzjoni tagħha sal-31 ta' Diċembru 2013.
(12)
Id-Deċiżjoni tal-Kunsill Nru 1413/2013/UE (3) emendat ulterjorment id-Deċiżjoni 2002/546/KE billi estendiet il-perjodu tal-applikazzjoni tagħha sat-30 ta' Ġunju 2014.
(13)
It-taxxa AIEM isservi l-għan tal-iżvilupp awtonomu tas-setturi ta' produzzjoni industrijali tal-Gżejjer Kanarji u għad-diversifikazzjoni tal-ekonomija tal-Gżejjer Kanarji.
(14)
L-eżenzjonijiet massimi li jistgħu jkunu applikati għall-prodotti industrijali inkwistjoni jvarjaw minn 5 % għal 15 %, skont is-settur u l-prodott.
(15)
L-eżenzjoni massima applikabbli għal prodotti tat-tabakk lesti huwa madankollu ogħla, billi s-settur tat-tabakk huwa każ eċċezzjonali. L-industrija tat-tabakk, li kienet espandiet ħafna fil-Gżejjer Kanarji, ilha tonqos b'mod sinifikanti għal għadd ta' snin. L-iżvantaġġi tradizzjonali tal-insularità deskritti hawn fuq huma inerenti fis-sors fid-deklin tal-produzzjoni lokali tat-tabakk fil-Gżejjer Kanarji. Hemm raġunijiet għaż-żamma ta' eżenzjoni sostanzjali għat-tabakk. L-eżenzjoni mit-taxxa hija relatata direttament mal-għan li tinżamm il-produzzjoni fil-Gżejjer Kanarji.
(16)
L-għanijiet li jippromwovu l-iżvilupp soċjo-ekonomiku tal-Gżejjer Kanarji huma riflessi fil-livell nazzjonali għall-għan tat-taxxa u l-allokazzjoni tad-dħul li hija tiġġenera. L-inkorporazzjoni tad-dħul minn din it-taxxa fir-riżorsi tal-Gżejjer Kanarji tas-sistema ekonomika u tat-taxxi u l-użu tagħha għal żvilupp ekonomiku u soċjali tal-istrateġija li l-promozzjoni ta' attivitajiet lokali hi obbligu legali.
(17)
L-eżenzjonijiet jew tnaqqis fit-taxxa AIEM għandhom japplikaw għal 6,5 snin. Madankollu se jkun meħtieġ li jiġu evalwati r-riżultati ta' dawn l-eżenzjonijiet jew tnaqqis. Għalhekk, l-awtoritajiet Spanjoli għandhom jippreżentaw lill-Kummissjoni sa mhux aktar tard mit-30 ta' Settembru 2017 rapport dwar l-applikazzjoni tal-eżenzjonijiet jew tnaqqis fit-taxxa AIEM, sabiex teżamina l-impatt tal-miżuri meħuda u l-kontribuzzjoni tagħhom għal promozzjoni jew iż-żamma ta' attivitajiet ekonomiċi lokali, billi jiġu kkunsidrati l-iżvantaġġi li jaffettwaw ir-reġjuni ultraperiferiċi. Fuq din il-bażi, l-ambitu u l-eżenzjonijiet awtorizzati skont regoli tal-Unjoni għandhom b'hekk jiġu riveduti jekk dan ikun meħtieġ.
(18)
Il-vantaġġ fiskali derivat mill-AIEM jeħtieġ li jibqa' proporzjonat sabiex ma jimminax l-integrità u l-koerenza tal-ordni legali tal-Unjoni, inklużi l-protezzjoni ta' kompetizzjoni mingħajr xkiel fis-suq intern u l-politiki ta' għajnuna mill-Istat.
(19)
Din id-Deċiżjoni hija bla ħsara għall-applikazzjoni possibbli tal-Artikoli 107 u 108 tat-TFUE,
ADOTTA DIN ID-DEĊIŻJONI:
Artikolu 1
1. B'deroga mill-Artikoli 28, 30 u 110 tat-TFUE, l-awtoritajiet Spanjoli għandhom jiġu awtorizzati sal-31 ta' Diċembru 2020 li jistipulaw, fir-rigward tal-prodotti elenkati fl-Anness li huma prodotti lokalment fil-Gżejjer Kanari, eżenzjonijiet totali jew tnaqqis parzjali fit-taxxa magħrufa bħala “Arbitrio sobre las Importaciones y Entregas de mercancias en las Islas Canarias” (AIEM). Dawk l-eżenzjonijiet jew tnaqqis għandhom jagħmlu parti mill-istrateġija għall-iżvilupp ekonomiku u soċjali tal-Gżejjer Kanarji u għandhom jikkontribwixxu għall-promozzjoni ta' attivitajiet lokali.
2. L-applikazzjoni ta' eżenzjonijiet jew tnaqqis totali msemmija fil-paragrafu 1 ma għandhiex twassal għal differenzi li jeċċedu:
(a)
5 % għall-prodotti elenkati fit-Taqsima A tal-Anness;
(a)
10 % għall-prodotti elenkati fit-Taqsima B tal-Anness;
(c)
15 % għall-prodotti elenkati fit-Taqsima C tal-Anness;
(d)
25 % għall-prodotti elenkati fit-Taqsima D tal-Anness. Madankollu, l-awtoritajiet Spanjoli jistgħu jistabbilixxu taxxa minima fuq is-sigaretti ta' mhux aktar minn EUR 18 għal kull 1 000 sigarett, applikabbli biss jekk it-taxxa AIEM li tirriżulta mill-applikazzjoni ta' tipi ġenerali ta' tassazzjoni hija taħt din iċ-ċifra.
Artikolu 2
L-awtoritajiet Spanjoli għandhom b'hekk jippreżentaw lill-Kummissjoni sa mhux aktar tard mit-30 ta' Settembru 2017 rapport dwar l-applikazzjoni tal-miżuri msemmija fl-Artikolu 1, sabiex teżamina l-impatt tal-miżuri meħuda u l-kontribuzzjoni tagħhom għal promozzjoni jew iż-żamma ta' attivitajiet ekonomiċi lokali, billi jiġu kkunsidrati l-iżvantaġġi li jaffettwaw ir-reġjuni ultraperiferiċi.
Fuq din il-bażi, il-Kummissjoni għandha tippreżenta rapport lill-Kunsill li tinkludi analiżi sħiħa tal-aspetti ekonomiċi u soċjali u, fejn ikun xieraq, proposta mmirata għall-adattament tad-dispożizzjonijiet ta' din id-Deċiżjoni.
Artikolu 3
Din id-Deċiżjoni għandha tkun applikabbli mill-1 ta' Lulju 2014.
Artikolu 4
Din id-Deċiżjoni hija indirizzata lir-Renju ta' Spanja.
Magħmul fil-Lussemburgu, it-12 ta' Ġunju 2014.

Labels: 2
19
3
18
15